Twee aan stuur van perlemoensmokkelnetwerk vasgetrekArgieffoto: SAPD Twee mans, wat glo deel is van ŉ transnasionale perlemoensmokkelnetwerk, is Dinsdag in die Boksburg-landdroshof R100 000 borgtog toegestaan nadat hulle verlede week in hegtenis geneem is. Kapt. Lloyd Ramovha, woordvoerder van die Valke, het gesê die verdagtes, Akthar Naeem Cassim (54) en Ernest Chen (31), is Vrydag in hegtenis geneem ná ŉ gesamentlike poging deur die Valke, die polisie en die departement van landbou, bosbou en visserye. “Die inhegtenisnemings volg nadat ŉ vragmotor Donderdag in die vroeë oggendure naby Beaufort-Wes in die Wes-Kaap van die pad afgetrek is,” het Ramovha gesê. “Die vragmotor is deursoek en nagenoeg 67 000 stukke gedroogde perlemoen is in die voertuig gekry. Die perlemoen weeg sowat 2 400 kg.” ŉ Voorlopige ondersoek het die eienaar van die vragmotor verbind met ŉ sakeonderneming in Boksburg aan die Oos-Rand. “Die toegewyde ondersoekspan is dadelik na Gauteng om by die sakeonderneming ondersoek in te stel, waar ŉ verdere 12 579 stukke perlemoen, wat 430 kg weeg, in ŉ skeepsvraghouer gevind is. Die twee verdagtes, ŉ Chinees en ŉ Suid-Afrikaner, is gevolglik in hegtenis geneem. Hulle staan glo aan die stuur van ŉ transnasionale perlemoensmokkelnetwerk.” Die mans staan tereg op aanklagte van die oortreding van die Wet op Lewende Mynhulpbronne. Die saak is tot 28 November uitgestel vir verdere ondersoek.